
	[bookmark: nev]TASS MIHÁLY
tass.mihaly@gmail.com
Mérnökinformatikus
BSc, 7. félév
Budapesti Műszaki és Gazdaságtudományi Egyetem
Villamosmérnöki és Informatikai Kar
	
[bookmark: _GoBack]






Témavezetők:
	Dr. Hullám Gábor
docens, BME VIK

	Révy Gábor
doktorandusz, BME VIK




Valósidejű bólintásdetekció gépi tanulási módszerekkel

Az emberi viselkedésanalízis egyik fontos eleme a nonverbális gesztusok felismerése. A nonverbális kommunikáció fontos elemei a kéz, a kar vagy a felsőtest is, azonban a gesztusok
jelentős része az arcról és a fej mozgásából olvasható le. Ilyen többek között a bólintás,
melynek detekciója több szempontból is kihívást jelent. Egyfelől különböző kulturális háttérrel bíró emberek eltérő mértékű és gyakoriságú fejmozgást alkalmaznak kommunikációjuk során, másfelől az egyes egyének szintjén is jelentős eltérések lehetnek a bólintás során
realizálódó fejdőlésszög mértékében, valamint az egyéb irányú járulékos fejmozgásokban.
Mindezek miatt általánosan alkalmazható bólintásdetekciót megvalósítani szakértői módszerekkel nehéz, jellemzően valamilyen korlátozások mellett lehetséges. Emiatt inkább gépi
tanulás alapú módszerekre kell hagyatkoznunk, melyekhez azonban megfelelően annotált
tanító adathalmaz szükséges. A bólintás kép alapján történő felismeréséhez elérhető több
adathalmaz, azonban ezek felhasználása valósidejű detekcióhoz mérsékelt pontossághoz vezet, mivel az apró bólintások azonosítása így nem lesz lehetséges. A videó alapján történő
felismerés nagyobb pontossághoz vezethet, ilyen adathalmaz azonban, amely a bólintás
szempontjából kellő részletességgel annotált, korlátozott számban elérhető.
Dolgozatomban a bólintás valósidejű detekciójára két különböző módszert vizsgálok
meg. Az első módszer egy rejtett Markov-modell alapú klasszikus gépi tanuló megoldás,
amely a fej pozíciója alapján következtet a bólintásra. Ezután egy visszacsatolt konvolúciós
neurális hálózat alapú módszert mutatok be. Az implementált eljárások teljesítményét a
kutatási célokra elérhető, videókat tartalmazó SEWA adathalmazon értékelem ki, majd
hasonlítom össze.



